Arvutiõpetuse ainekava

III kooliaste

**Õpetamise eesmärk**

Põhikooli informaatikaõpetusega taotletakse, et õpilane:

1. valdab peamisi töövõtteid arvutil igapäevases õppetöös eelkõige infot otsides, töödeldes ja analüüsides ning tekstidokumente ja esitlusi koostades;
2. teadvustab ning oskab vältida info- ja kommunikatsioonitehnoloogia (edaspidi IKT) kasutamisel tekkida võivaid ohte oma tervisele, turvalisusele ja isikuandmete kaitsele;
3. koostab IKT vahendeid kasutades toimiva ja efektiivse õpikeskkonna;
4. osaleb virtuaalsetes võrgustikes ning kasutab veebikeskkonda digitaalsete materjalid avaldamiseks kooskõlas intellektuaalomandi kaitse heade tavadega.

Õppeaine ajaline maht:

* 7. klass 35 tundi (1 tund nädalas)

**Õppesisu**

Õpilane:

1. leiab internetist teda huvitavaid kogukondi ja liitub nendega; vajaduse korral algatab ise uue virtuaalse kogukonna ning loob sellele veebipõhise koostöökeskkonna;
2. kasutab etteantud või enda valitud veebipõhist keskkonda sihipäraselt ja turvaliselt; liitub keskkonnaga, valib turvalise salasõna, loob kasutajaprofiili ning lisab materjale;
3. reflekteerib oma õpikogemust ajaveebi kasutades;
4. loob uut veebisisu ja taaskasutab enda või teiste loodud veebisisu (tekstid, pildid, andmed), lähtudes intellektuaalomandi kaitse headest tavadest ja autori seatud litsentsi tingimustest;
5. kasutab kooli, kohaliku omavalitsuse ja riigi pakutavaid infosüsteeme ning noorte e-teenuseid;
6. rakendab eelmise kooliastme informaatikakursuses õpitut;
7. kasutab turvaliselt ja eetiliselt virtuaalset identiteeti: kaitseb enda identiteeti, on ettevaatlik võõrastega virtuaalselt suheldes (libaidentiteet), hoidub kasutamast teiste inimeste identiteeti.

**Õpitulemused**

**Tekstitöötlus**

Õpilane oskab:

1. vormindada korrektselt referaadi järgmised osad: tiitelleht, automaatselt genereeritud sisukord, sissejuhatus, peatükid, alampeatükid, joonised, tabelid, päis, jalus, kokkuvõte, kasutatud kirjandus ja lisad;
2. salvestada valmis referaati eri formaatides (doc, pdf), pakkida vajadusel faili kokku, saata seda e-posti teel manusena õpetajale ja printida seda paberile;
3. koostada voldikuid ja kutsekaarte.

**Tabelarvutus**

Õpilane teab:

mõisteid töövihik, tööleht, lahtri absoluutne ja suhteline aadress, valem, funktsioon.

Õpilane oskab:

1. luua uut ja salvestada töövihikut, avada salvestatud töövihikut;
2. nimetada ümber töölehti;
3. täita tabelit andmetega;
4. teisaldada, kopeerida ja kustutada lahtrite sisu;
5. lisada, kustutada, kopeerida, teisaldada ja peita ridu ning veerge;
6. kasutada lahtrite erinevaid andmevorminguid (tekst, arv, kuupäev, valuuta, protsent);
7. kasutada suhtelist ja absoluutset aadressi;
8. koostada ja kopeerida valemeid;
9. kasutada funktsioone (näiteks: sum, average, count);
10. kujundada tabelit (font, fondi suurus, raha vorming, protsendilaad, komakoha liigutamine, lahtrite ühendamine, raamimine, veeru laiuse ja rea kõrguse muutmine, teksti murdmine lahtrisse paigutamiseks);
11. sorteerida andmeid (ühe ja mitme tunnuse järgi);
12. valida diagrammitüüpi andmete ülevaatlikuks esitamiseks ja analüüsiks; luua nõustaja abil diagrammi (diagrammi tüübi muutmine, pealkirja lisamine, legendi lisamine ja eemaldamine, telgede pealkirjade lisamine ja eemaldamine); kasutada prindi eelvaatlust, muuta tabeli paigutust paberil, paberi orientatsiooni, veeriseid.

**Esitlused**

Õpilane oskab:

1. luua uut ja salvestada esitlust, avada salvestatud esitlust;
2. valida sobiv slaidi kavand;
3. koostada slaididel esitamiseks sobivat teksti;
4. kujundada teksti (eri stiilide ja kirjasuuruste kasutamine, rasvane, kald- ja allajoonitud kiri, loetelud);
5. lisada pilte;
6. lisada, kopeerida ja kustutada slaide;
7. määrata automaatset slaidivahetust ja animeerida slaide;
8. kasutada vektorgraafika elemente (joonte, ristkülikute, ringide ja teiste objektide joonistamine, erinevate värvide kasutamine, objekti suuruse muutmine, objektide grupeerimine; tekstikasti lisamine).

**Arvutid ja Internet**

Õpilane teab:

1. tähtsamaid domeeninimesid;
2. erinevate operatsioonisüsteemide olemasolu (Windows, Unix);
3. tarkvara ja Internetimaterjalide autoriõigusi;
4. mälumahu mõõtühikuid (bitt, bait, Kb, Mb, Gb);
5. arvuti koostisosi (protsessor, selle taktsagedus; mäluseadmed);
6. erinevaid mäluseadmed, nende otstarvet ja mahtu: operatiivmälu (RAM), püsimälu (ROM), kõvaketas,mälupulk, DVD-ROM;
7. lisaseadmeid ja nende otstarvet;
8. arvutite hooldamise esmaseid võtted;
9. arvutiviiruste olemasolu, nende poolt põhjustatavat võimalikku kahju ja nende vältimise võimalusi;
10. Internetis viisaka käitumise reegleid (netikett).

Õpilane oskab:

1. lahti mõtestada arvutikomplekti kirjelduse (reklaamis, artiklis);
2. valida kasutajakontode loomisel turvalist parooli;
3. kasutada Internetis suhtlemisel viisaka käitumise reegleid.

**Hindamine**

Hinnatakse tunnis kaasatöötamist, koduseid töid ning tunnis tehtavaid hindelisi töid.